與參徒辨事
作者：釋印肅
朝代：宋

paragraphs: 仲元亨老，慇懃圓浄。
此中大事，雪曲高歌。
騎白牛兒，漫空唱唱囉。
這家也舂米，那畔爭打禾。
且道乘誰力，天真大老婆。
近日南方諸道友，斬釘截鐵自降魔。
運水搬柴無不是，神通妙用顯摩訶。
一人辦力諸天供，一會修來爭奈何。
移根拔樹非邪作，翻有爲無萬事和。
樓閣忽然橫碧漢，人人功德無空過。
香積味憑知道者，須教不少亦非多。
個裏不消重委囑，分明只是這彌陀。